MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit, vedrørende Rådets fælles holdning med henblik på vedtagelse af Europa-Parlamentets og Rådets forordning om ændring af Rådets forordning nr. 58/97 om statistik over erhvervsstrukturer

2001/0023 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit, vedrørende Rådets fælles holdning med henblik på vedtagelse af Europa-Parlamentets og Rådets forordning om ændring af Rådets forordning nr. 58/97 om statistik over erhvervsstrukturer

1- SAGSFORLØB

Fremsendelse af forslaget til Europa-Parlamentet og Rådet (dokument KOM(2001) 38 endelig - 2001/0023(COD)): // 25.01.2001

Det Økonomiske og Sociale Udvalgs udtalelse: // 11.07.2001

Europa-Parlamentets udtalelse ved førstebehandlingen: // 13.06.2001

Fremsendelse af det ændrede forslag: // 27.09.2001

Vedtagelse af den fælles holdning: // 20.06.2002

2- FORMÅL MED KOMMISSIONENS FORSLAG

Rådets forordning (EF, Euratom) nr. 58/97 om statistik over erhvervsstrukturer er det primære lovgrundlag for indsamling, udarbejdelse, indberetning og evaluering af statistikker om virksomhedernes struktur, aktiviteter, konkurrenceevne og resultater. I forhold til den oprindelige forordning om statistikker over erhvervsstrukturer indeholder forordningsforslaget to nye sektorspecifikke bilag om kreditinstitutter (bilag 6) og pensionskasser (bilag 7). Endvidere udvides det generelle moduls (bilag 1) dækning til følgende endnu ikke omfattede aktiviteter: anden finansieringsvirksomhed (NACE rev. 1, gruppe 65.2), pensionskasser (NACE rev. 1, undergruppe 66.02) og servicevirksomhed i forbindelse med pengeinstitutter, finansierings- og forsikringsvirksomhed (NACE rev. 1, hovedgruppe 67). Endelig indføres der samtidig to nye miljøvariabler i bilag 2 i forordningen om statistik over erhvervsstrukturer (industrivirksomhed).

3- BEMÆRKNINGER TIL DEN FÆLLES HOLDNING

3.1. Korte generelle bemærkninger til den fælles holdning

Selv om den fælles holdning afviger fra Kommissionens oprindelige forslag, er grundideen i Kommissionens forslag alligevel i stor udstrækning bevaret, dvs. udvidelse af bilag 1 til at omfatte anden finansieringsvirksomhed (NACE-gruppe 65.2) og servicevirksomhed i forbindelse med pengeinstitutter, finansierings- og forsikringsvirksomhed (NACE 67), indførelse af to nye miljøvariabler i bilag 2 og tilføjelse af to sektorspecifikke bilag (bilag 6 om kreditinstitutter og bilag 7 om pensionskasser).

3.2. Europa-Parlamentets ændringsforslag ved førstebehandlingen

3.2.1 - Ændringsforslag accepteret af Kommissionen og indarbejdet i den fælles holdning

Europa-Parlamentet foreslog en række ændringer ved førstebehandlingen af Kommissionens oprindelige forslag.

Følgende ændringer foreslået af Europa-Parlamentet er blevet taget i betragtning i den fælles holdning: ændringsforslag 1, 2, 3, 5. Ændringsforslag nr. 7 kan kun delvis accepteres: 'det indre marked' indsættes i overskriften 'Data om internationale aktiviteter' i bilag 7 afsnit 4, stk. 2, og indsamlingen af data om variabel 48 64 0, som Rådet har omdøbt 'Samlede investeringer opdelt i euro- og ikke-euro-komponenter', er obligatorisk.

3.2.2. - Ændringsforslag accepteret af Kommissionen, men ikke indarbejdet i den fælles holdning (Kommissionens holdning hertil)

Europa-Parlamentets ændringsforslag nr. 4 om at ændre de frivillige variabler vedrørende geografisk fordeling (variabel 45 31 0, 45 41 0 og 45 42 0) i bilag 6, afsnit 4, nr. iii, til obligatoriske variabler accepteres ikke af Rådet. Det fremgår klart af reaktionerne fra de nationale statistiske kontorer, der er repræsenteret i Rådets arbejdsgruppe, at den byrde, som indsamlingen af disse data fra kreditinstitutterne ville medføre, ikke står i rimeligt forhold til nytten af disse data. Hertil kommer, at medlemmerne af Udvalget for Penge-, Kreditmarkeds- og Betalingsbalancestatistik i et brev herom til Europa-Parlamentet har peget på de store ekstraomkostninger, der ville være forbundet hermed.

Europa-Parlamentets ændringsforslag nr. 6 og 10, hvormed formålet er at slette betegnelsen "frivillig" i kolonnen for bemærkninger ud for variablerne 11 61 0 'Antal pensionsordninger' og 48 15 2 'Andre obligationer og andre fast forrentede værdipapirer' i bilag 7, afsnit 4, stk. 2, accepteres ikke af Rådet. Efter Rådets opfattelse vil en obligatorisk indsamling af disse data medføre betydelige ekstraomkostninger for de lande, som ikke råder over sådanne oplysninger.

Europa-Parlamentets ændringsforslag nr. 7 accepteres kun delvis. Rådet vælger at bibeholde variablerne 11 71 0 'Antal virksomheder med medlemmer i andre EØS-lande' og 48 65 0 'Geografisk fordeling af antallet af medlemmer efter køn' under overskriften pilotundersøgelser og ikke opføre dem under obligatoriske variabler i bilag 7, afsnit 4, stk. 2. Rådet gør gældende, at indsamlingen af de nødvendige data vil medføre væsentlige ekstraomkostninger. Hvorvidt sådanne data foreligger er endnu ikke blevet fastslået ved en frivillig dataindsamling eller en pilotundersøgelse. Eftersom Europa-Parlamentets ændringsforslag nr. 8 (hvorved variabel 11 71 0 og 48 65 0 slettes af listen over pilotundersøgelser) er den logiske konsekvens af den del af ændringsforslag nr. 7, som forkastes af Rådet, accepterer Rådet heller ikke dette ændringsforslag.

Rådet kan ikke fuldt ud acceptere Europa-Parlamentets ændringsforslag nr. 9. Variablen 48 70 7 'Antal kvindelige medlemmer' kan ikke placeres under de obligatoriske variabler i bilag 7, afsnit 4, stk. 2, men flyttes til pilotundersøgelserne. Hvorvidt sådanne data foreligger er endnu ikke blevet fastslået ved en frivillig dataindsamling eller en pilotundersøgelse.

Kommissionen vil kunne acceptere Rådets holdning til disse ændringer, som Europa-Parlamentet har foreslået. Selv om accept af Europa-Parlamentets ændringsforslag ville have tilvejebragt data, som er nyttige til brug for evaluering af udviklingen på det indre marked for kreditinstitutter og pensionskasser samt kønsaspekterne i forbindelse med pensionskasser, erkender Kommissionen imidlertid, at indsamlingen af disse data ville medføre betydelige ekstraomkostninger. Endvidere er Kommissionen enig i, at visse datas tilgængelighed, som man endnu ikke har fastslået ved en frivillig dataindsamling eller pilotundersøgelse, bedre kan vurderes på basis af en pilotundersøgelse. Selv om disse variabler skal indgå i en pilotundersøgelse, vil der stadig være mulighed for senere at indføje dem i forordningen som obligatoriske variabler. Eftersom Kommissionen anerkender relevansen af data om pensionskasser opdelt efter køn og efter geografisk område, tillægges pilotundersøgelsen om statistik over pensionskasser stor vægt.

3.3. Nye bestemmelser indføjet af Rådet og Kommissionens holdning hertil

De af Rådet indførte ændringer, som ikke indgik i Kommissionens oprindelige forslag, vedrører først og fremmest fire variabler om pensionskasser, for hvilke indsamlingen skal være obligatorisk. Medlemmerne af Rådets Gruppe vedrørende Økofin-statistik er af den opfattelse, at nytteværdien af disse oplysninger ikke opvejer den ekstra byrde for både dataleverandørerne (de nationale statistiske kontorer) og virksomhederne.

* Tre variabler om ikke-selvstændige pensionskasser anbringes under pilotundersøgelser og ikke under de obligatoriske variabler. Det drejer sig om variabel 11 15 1 'Antal virksomheder med ikke-selvstændige pensionskasser efter medlemstal (størrelseskategorier)', 48 40 1 'Ikke-selvstændige pensionskassers tekniske nettoreserver' og 48 72 0 'Antal medlemmer af ikke-selvstændige pensionskasser'. Data om ikke-selvstændige pensionskasser foreligger ikke i alle medlemsstater og ville medføre en betydelig ekstra byrde for dataleverandørerne (de nationale statistiske kontorer) og virksomhederne.

* Variablen 'Obligationer og andre fast forrentede værdipapirer udstedt af offentlige myndigheder' er i Rådets fælles holdning frivillig i stedet for obligatorisk. Rådet mener, at der her er tale om meget detaljerede oplysninger, som ikke umiddelbart er tilgængelige i alle medlemsstater, og som ville medføre ekstraomkostninger.

Eftersom obligatorisk indsamling af disse fire variabler vil lægge en betydelig større byrde på de pågældende virksomheder og dataleverandørerne, vil Kommissionen kunne acceptere de af Rådet foreslåede bestemmelser. Opføres variablerne om ikke-selvstændige pensionskasser under pilotundersøgelserne, er der stadig mulighed for senere at indføje dem i forordningen som obligatoriske variabler.

Variablen 48 64 0 'Samlede investeringer efter valuta' omdøbes til 'Samlede investeringer opdelt i euro- og ikke-euro-komponenter'. Eftersom Kommissionens primære sigte er at indsamle data til at analysere udviklingen i den del af pensionskassernes investeringer, der foretages i euro, vil Kommissionen kunne acceptere den af Rådet foreslåede bestemmelse.

Det første referenceår for indsamling af data om pensionskasser vil blive ændret fra 2001 til 2002. Kommissionen vil kunne tilslutte sig denne nye bestemmelse indføjet af Rådet, for hvis referenceåret 2001 bibeholdes, vil oplysningerne i bilag 7 allerede skulle indberettes inden 31/12/2002, dvs. meget kort tid efter vedtagelsen af forordningen, således at der ikke vil være tilstrækkelig tid til at foretage eventuelle tilpasninger i de nationale dataindsamlingssystemer.

Endelig foreslår Rådet også, at der bliver mulighed for at forlænge den ekstra overgangsperiode for miljøvariabler fra tre til fire år. Beslutningen om at give tilladelse til forlængelse af denne overgangsperiode skal træffes i henhold til udvalgsproceduren. Kommissionen vil kunne acceptere denne nye bestemmelse indført af Rådet.

3.4. Problemer med udvalgsproceduren i forbindelse med vedtagelsen af den fælles holdning (og Kommissionens holdning hertil)

Ingen

4- KONKLUSION

Kommissionen kan generelt acceptere den fælles holdning. I den fælles holdning bibeholdes målsætningerne i Kommissionens forslag, nemlig at indsamle yderligere oplysninger om anden finansieringsvirksomhed (NACE-gruppe 65.2) og servicevirksomhed i forbindelse med pengeinstitutter, finansierings- og forsikringsvirksomhed (NACE-hovedgruppe 67), miljøudgifter, kreditinstitutter og pensionskasser.

I den fælles holdning bibeholdes NACE-gruppe 65.2 og NACE-hovedgruppe 67 i bilag 1. De to nye variabler om miljøudgifter skal indgå i bilag 2, men i den fælles holdning foreslås det blot at forlænge den ekstra overgangsperiode med et år. Både i bilaget om kreditinstitutter og om pensionskasser er der stadig en lang række variabler, for hvilke indsamlingen er obligatorisk. De gør det muligt at analysere hovedtendenserne inden for begge sektorer: eksempelvis koncentrationen inden for banksektoren, udviklingen i kreditinstitutternes forskellige indkomstkomponenter (rente- og provisionsindkomst, indkomst fra finansielle transaktioner), udviklingen inden for pensionskasserne (antallet af medlemmer, bidrag, pensionsudbetalinger), udviklingen i pensionskassernes investeringer i forskellige finansielle aktiver mv. Hvad angår bilag 6, indfører den fælles holdning tre yderligere frivillige variabler (i stedet for obligatoriske) ud af 61 variabler om kreditinstitutter. For pensionskassernes vedkommende betyder accept af den fælles holdning, at ud af 71 variabler bliver yderligere tre frivillige, mens seks variabler vil blive omfattet af pilotundersøgelser. For de variabler, der kommer til at indgå i pilotundersøgelser, vil der stadig være mulighed for senere at indføje dem i forordningen som obligatoriske variabler. I betragtning af betydningen af oplysningerne om pensionskasser har Kommissionen til hensigt at iværksætte pilotundersøgelserne herom så hurtigt som muligt.